**Υπουργική τροπολογία στο νομοσχέδιο**

**«Για την αντιμετώπιση της βίας στα γήπεδα»**

**Για την Τροποποίηση διατάξεων του νόμου 3966/2011 (Φ.Ε.Κ. 118 Α΄) όσον αφορά τα Πειραματικά Πρότυπα σχολεία**

**Αιτιολογική έκθεση**

1. **Γενικά**

Πρόθεση του ΥΠΟΠΑΙΘ είναι να προχωρήσει στον επαναπροσδιορισμό της έννοιας και του χαρακτήρα των Πειραματικών και Προτύπων Σχολείων. Το ΥΠΟΠΑΙΘ αντιλαμβάνεται το εκπαιδευτικό σύστημα ως ένα οργανισμό που προκειμένου να υπηρετεί αποτελεσματικά τους γενικούς σκοπούς της εκπαίδευσης και να ανταποκρίνεται στις σύγχρονες ανάγκες της κοινωνίας αλλά και στα ενδιαφέροντα των παιδιών και των εφήβων, χρειάζεται «μηχανισμούς εκσυγχρονισμού» ώστε να βρίσκεται σε διαρκή επικοινωνία και αλληλεπίδραση με τις επιστημονικές διεργασίες. Ιδιαίτερα θεωρεί επιθυμητή και αναγκαία τη λειτουργία εκπαιδευτικών θεσμών όπου θα διεξάγεται επιστημονικά εποπτευόμενη εκπαιδευτική έρευνα και συστηματική πιλοτική εφαρμογή των νέων αναλυτικών και ωρολογίων προγραμμάτων, των διδακτικών μεθόδων, των εργαλείων, των εγχειριδίων, των καλών πρακτικών που θα πρέπει να διαχυθούν, αφού μελετηθούν πιλοτικά, στο σύνολο του εκπαιδευτικού συστήματος. Αυτή είναι η αποστολή που πρέπει να υπηρετούν τα Πειραματικά Σχολεία και βέβαια το αναλυτικό πλαίσιο της λειτουργίας τους θα αποτελέσει αντικείμενο βαθύτερης μελέτης και διαβούλευσης με το σύνολο της εκπαιδευτικής και επιστημονικής κοινότητας στους επόμενους μήνες. Στα σχολεία αυτά θα πρέπει να περιλαμβάνονται και τα Επαγγελματικά Λύκεια, που οι μέχρι σήμερα ρυθμίσεις τόσο για τα πειραματικά όσο και για τα πρότυπα σχολεία έχουν αγνοήσει συστηματικά.

Βασικός άξονας των κατατεθεισών ρυθμίσεων είναι η κατάργηση της σύζευξης «πειραματικού και προτύπου». Ο διπλός όρος «πρότυπο-πειραματικό» που καθιέρωσε ο νόμος (3966/2011) είναι αντιεπιστημονικός. Η συνύπαρξη δύο τόσο διαφορετικών προφίλ σχολείου σε μια σχολική μονάδα είναι αδύνατη και, επί της ουσίας, η λειτουργία της σχολικής μονάδας ως σχολείου «αριστείας» ακυρώνει τη λειτουργία της ως σχολείου πειραματικού. Είναι αδύνατο να εξαχθούν συμπεράσματα χρήσιμα για το Υπουργείο Παιδείας όσον αφορά τη χάραξη εκπαιδευτικής πολιτικής, αν οι πιλοτικές εφαρμογές γίνονται σε σχολεία με μαθητικό πληθυσμό επιλεγμένο με εισαγωγικές εξετάσεις, δηλαδή με διαγωνισμό και μάλιστα πολύ ανταγωνιστικό, γιατί αυτός ο πληθυσμός δεν αποτελεί κατά καμία έννοια αντιπροσωπευτικό δείγμα.

Επίσης, στα σχολεία αυτά λαμβάνει χώρα η πρακτική άσκηση των φοιτητών/τριών και η επιμόρφωση των πρωτοδιόριστων εκπαιδευτικών και θα πρέπει να πραγματοποιούνται στο μέλλον και δράσεις επιμορφωτικές και των εν ενεργεία εκπαιδευτικών. Άρα είναι σημαντικό το μαθητικό δυναμικό των τάξεων να μην είναι επιλεγμένο, ώστε να είναι τα σχέδια μαθημάτων πειστικό παράδειγμα ως προς τη δυνατότητα εφαρμογής τους σε συνήθη τμήματα μαθητών/τριών. Αν οι φοιτητές/τριες ή οι επιμορφούμενοι/ες γνωρίζουν ότι δεν είναι επιλεγμένο το μαθητικό δυναμικό των τμημάτων, μπορούν να πεισθούν ότι είναι εφικτό να εφαρμόσουν παρόμοιες μεθόδους ή σχέδια μαθήματος και στα τμήματα των συνήθων σχολείων.

Ως συνέπεια των παραπάνω, επειδή η κοινωνία έχει κυρίως ανάγκη από σχολεία που θα συμβάλλουν α) στη θεμελιωμένη σε έρευνα λήψη αποφάσεων εκπαιδευτικού σχεδιασμού, με στόχο τη βελτίωση της παιδείας της παρεχόμενης σε όλους και όλες και β) στη διάχυση πειστικών όσον αφορά τη δυνατότητα εφαρμογής τους διδακτικών παραδειγμάτων στους μελλοντικούς και τους εν ενεργεία εκπαιδευτικούς, αποφασίζονται:

Α) η κατάργηση του όρου «πρότυπο-πειραματικό» σχολείο,

Β) ο διαχωρισμός των πειραματικών από τα πρότυπα,

Γ) η μετατροπή της συντριπτικής πλειονότητας αυτών των υβριδικών σχολείων σε πειραματικά, στα οποία η εισαγωγή θα γίνεται με κλήρωση και

Δ) ο ορισμός κάποιων σχολείων ως προτύπων, για ιστορικούς αποκλειστικά λόγους.

**2. Κατά παράγραφο**

Στην παράγραφο Α, το άρθρο 36 του νόμου 3966/2011 (Φ.Ε.Κ. 118Α΄) αντικαθίσταται ως εξής**:**

**Η υποπαράγραφος 1 αποχαρακτηρίζει τα «Πρότυπα Πειραματικά» και τα μετατρέπει όλα σε «Πειραματικά»** εκτός από τις παρακάτω σχολικές μονάδες που ορίζονται ως «Πρότυπα Σχολεία»:

α) Βαρβάκειο Πρότυπο Γυμνάσιο, β) Πρότυπο Γυμνάσιο Ιωνιδείου Σχολής Πειραιά, γ) Πρότυπο Γυμνάσιο Ευαγγελικής Σχολής Σμύρνης,δ) Πρότυπο Γυμνάσιο Αναβρύτων, ε) Πρότυπο ΓΕΛ Βαρβακείου Σχολής, στ) Πρότυπο ΓΕΛ Ιωνιδείου Σχολής Πειραιά, ζ) Πρότυπο ΓΕΛ Ευαγγελικής Σχολής Σμύρνης*,* η) Πρότυπο ΓΕΛ Αναβρύτων.

**Στην υποπαράγραφο 2 ορίζεται ότι ο ό**ρος «Πρότυπο Πειραματικό Σχολείο» καταργείται και ότι εφεξής ο όρος «Πρότυπα Πειραματικά» Σχολεία αντικαθίσταται από τους όρους «Πρότυπα» και «Πειραματικά» Σχολεία αντιστοίχως.

Στην υποπαράγραφο 3 ορίζεται ότι ο όρος «Διοικούσα Επιτροπή Πρότυπων Πειραματικών Σχολείων» αντικαθίσταται εφεξής από τον όρο «Διοικούσα Επιτροπή Πρότυπων και Πειραματικών Σχολείων».

**Στην υποπαράγραφο 4 καθορίζονται τα χαρακτηριστικά των Πειραματικών ως σχολείων που αξιοποιούνται στην εκπαιδευτική έρευνα και γι’ αυτό επιλέγουν το μαθητικό δυναμικό τους με κλήρωση.**

**Στην υποπαράγραφο 5 καθορίζονται τα χαρακτηριστικά των Προτύπων ως σχολείων που μπορούν τα ίδια να θέσουν τα κριτήρια επιλογής των μαθητών/τριών τους.**

**Η υποπαράγραφος 6 ορίζει ότι τ**α Πειραματικά σχολεία κατ’ εξοχήν μπορούν ν’ αξιοποιηθούν για την εκπαίδευση με πρακτική άσκηση των προπτυχιακών φοιτητών και σπουδαστών Τμημάτων Α.Ε.Ι., καθώς και των μεταπτυχιακών φοιτητών στις επιστήμες της εκπαίδευσης, σε συνεργασία με τις αντίστοιχες Σχολές και Τμήματα. Σε αυτό το πλαίσιο δύνανται να αξιοποιούνται και τα Πρότυπα σχολεία.

**Η υποπαράγραφος 7 ορίζει ότι** τόσο τα Πειραματικά όσο και τα Πρότυπα Σχολεία εξυπηρετούν από κοινού με όλα τα υπόλοιπα σχολεία τους σκοπούς και τους στόχους της εκπαίδευσης όπως ορίζονται στην κείμενη νομοθεσία.

Στην παράγραφο Β, το άρθρο 44 του νόμου 3966/2011 (Φ.Ε.Κ. 118Α΄) όπως έχει τροποποιηθεί και ισχύει αντικαθίσταται ως εξής:

Η υποπαράγραφος 1 ορίζει ότι είναι δυνατόν να συνδέονται Πειραματικά ή Πρότυπα σχολεία διαδοχικών βαθμίδων.

Η υποπαράγραφος 2 προσδιορίζει ποια Πειραματικά και ποια Πρότυπα σχολεία είναι αυτή τη στιγμή συνδεδεμένα.

Η υποπαράγραφος 3 περιγράφει τον τρόπο με τον οποία μπορούν να συνδεθούν στο μέλλον άλλες σχολικές μονάδες.

Η υποπαράγραφος 4 επιτρέπει προσαύξηση του αριθμού των μαθητών/τριών της επόμενης βαθμίδας του συνδεδεμένου σχολείου στο 50% του αριθμού των αποφοίτων του σχολείου της προηγούμενης βαθμίδας.

Η υποπαράγραφος 5 θέτει τα γενικά στοιχεία της διαδικασίας της κλήρωσης με την οποία επιλέγεται το μαθητικό δυναμικό των πειραματικών σχολείων.

Η υποπαράγραφος 6 ορίζει πώς προσδιορίζονται τα κριτήρια της διαδικασίας επιλογής του μαθητικού δυναμικού των πρότυπων σχολείων και ορίζει ότι η διαδικασία αυτή αφορά μόνον στην εισαγωγή στην Α τάξη του Γυμνασίου.

Η υποπαράγραφος 7 περιορίζει σε ένα και μόνο σχολείο τη δυνατότητα υποβολής αίτησης των ενδιαφερόμενων για εγγραφή σε πειραματικό ή πρότυπο σχολείο.

Η υποπαράγραφος 8 περιγράφει τη διαδικασία προσδιορισμού του αριθμού των θέσεων σε κάθε Α τάξη πειραματικού ή πρότυπου σχολείου.

Η υποπαράγραφος 9 ορίζει ότι η επιλογή των μαθητών/τριών γίνεται ανεξάρτητα από τον τόπο κατοικίας και ότι η μεταφορά των παιδιών στο και από το σχολείο είναι ευθύνη των κηδεμόνων.

Η υποπαράγραφος 10 προβλέπει ότι με υπουργικές αποφάσεις θα ρυθμιστούν ειδικότερα θέματα για τον τρόπο εισαγωγής στα Πειραματικά και στα Πρότυπα ή γενικά για την εφαρμογή των διατάξεων του παρόντος.

Η υποπαράγραφος 11 ορίζει τον τρόπο συμπλήρωσης των κενών θέσεων στο μαθητικό δυναμικό για τη μετάβαση φάση από το καθεστώς των ενιαίων Πρότυπων Πειραματικών στο καθεστώς των Πειραματικών και Πρότυπων σχολείων.

Η υποπαράγραφος 12 παρατείνει τη θητεία των ΕΠΕΣ μέχρι 10 Ιουλίου 2015.

**ΚΕΙΜΕΝΟ ΤΗΣ ΤΡΟΠΟΛΟΓΙΑΣ**

**του νόμου 3966/2011 (Φ.Ε.Κ. 118Α΄) όσον αφορά τα Πειραματικά Πρότυπα**.

**Άρθρο Μόνο**

**Διάκριση Πρότυπων και Πειραματικών Σχολείων και επιλογή μαθητών**

**Α.** Το άρθρο 36 του νόμου 3966/2011 (Φ.Ε.Κ. 118Α΄) αντικαθίσταται ως εξής:

 « 1. Οι σχολικές μονάδες που έχουν χαρακτηριστεί ως «Πρότυπα Πειραματικά Σχολεία» αποχαρακτηρίζονται και ορίζονται ως «Πειραματικά Σχολεία», εκτός από τις παρακάτω σχολικές μονάδες που ορίζονται ως «Πρότυπα Σχολεία»:

α) Βαρβάκειο Πρότυπο Γυμνάσιο, β) Πρότυπο Γυμνάσιο Ιωνιδείου Σχολής Πειραιά, γ) Πρότυπο Γυμνάσιο Ευαγγελικής Σχολής Σμύρνης *,* δ) Πρότυπο Γυμνάσιο Αναβρύτων, ε) Πρότυπο ΓΕΛ Βαρβακείου Σχολής , στ) Πρότυπο ΓΕΛ Ιωνιδείου Σχολής Πειραιά, ζ) Πρότυπο ΓΕΛ Ευαγγελικής Σχολής Σμύρνης *,* η) Πρότυπο ΓΕΛ Αναβρύτων.

2. Ο όρος «Πρότυπο Πειραματικό Σχολείο» καταργείται. Όπου αναφέρεται ο όρος «Πρότυπα Πειραματικά» Σχολεία νοούνται εφεξής τα «Πρότυπα» και τα «Πειραματικά» σχολεία, όπως αυτά ορίζονται στην υποπαράγραφο 1 του παρόντος άρθρου.

3. Όπου αναφέρεται ο όρος «Διοικούσα Επιτροπή Πρότυπων Πειραματικών Σχολείων» νοείται εφεξής η «Διοικούσα Επιτροπή Πρότυπων και Πειραματικών Σχολείων».

4. Τα Πειραματικά σχολεία είναι σχολικές μονάδες που ανήκουν σε όλες τις βαθμίδες της εκπαίδευσης, όπου δοκιμάζονται νέα προγράμματα σπουδών και ωρολόγια προγράμματα, διδακτικά εργαλεία, σχολικά εγχειρίδια και άλλο εκπαιδευτικό υλικό, διδακτικές μέθοδοι, τρόποι διοίκησης και λειτουργίας της σχολικής μονάδας. Οι πιλοτικές αυτές εφαρμογές σχεδιάζονται από το Υπουργείο Πολιτισμού, Παιδείας και Θρησκευμάτων, μετά από γνώμη του Ι.Ε.Π., των Πανεπιστημίων ή των ερευνητικών κέντρων που σχετίζονται με την εκπαίδευση, καθώς και από τη Δ.Ε.Π.Π.Σ. ή τις ίδιες τις σχολικές μονάδες με στόχο τη συναγωγή συμπερασμάτων αξιοποιήσιμων για τη χάραξη εκπαιδευτικής πολιτικής. Οι εκπαιδευτικοί αυτών των σχολείων διαθέτουν αυξημένα τυπικά προσόντα και κυρίως την κατάλληλη επιστημονική και παιδαγωγική κατάρτιση και διδακτική εμπειρία, ώστε να είναι σε θέση να υλοποιήσουν τις πιλοτικές εφαρμογές, να συμβάλουν στην αποτίμηση των αποτελεσμάτων τους και να προσφέρουν την απαραίτητη ανατροφοδότηση για τη βελτίωση του εκπαιδευτικού σχεδιασμού, οι δε μαθητές και μαθήτριες εισάγονται με τρόπο που δεν παραβιάζει τις βασικές προϋποθέσεις ενός κατά το δυνατόν τυχαίου δείγματος, απαραίτητη προϋπόθεση για την εξαγωγή ασφαλών συμπερασμάτων.

5. Ο όρος «Πρότυπα» αναφέρεται στις συγκεκριμένες σχολικές μονάδες δευτεροβάθμιας εκπαίδευσης της παραγράφου 1 του παρόντος. Έχουν εκπαιδευτικούς με αυξημένα τυπικά προσόντα και διδακτική εμπειρία και όσον αφορά το μαθητικό δυναμικό αυτών των σχολικών μονάδων, ορίζονται τα κριτήρια και ο τρόπος εισαγωγής των μαθητών και των μαθητριών στην πρώτη τάξη της δευτεροβάθμιας εκπαίδευσης με τη διαδικασία που προβλέπεται στις διατάξεις του άρθρου 44 του νόμου 3966/2011 (Φ.Ε.Κ. 118Α΄), όπως τροποποιείται με την παράγραφο Β του παρόντος. Τα Πρότυπα σχολεία μπορούν να εισηγηθούν στη Δ.Ε.Π.Π.Σ. την προσαρμογή των διδακτικών μεθόδων, των μεθόδων αξιολόγησης και του ετήσιου προγραμματισμού των γνωστικών αντικειμένων σύμφωνα με τα κριτήρια που θέτει κάθε σχολείο.

6. Τα Πειραματικά σχολεία κατ’ εξοχήν αξιοποιούνται για την εκπαίδευση με πρακτική άσκηση των προπτυχιακών φοιτητών και σπουδαστών Τμημάτων Α.Ε.Ι., καθώς και των μεταπτυχιακών φοιτητών στις επιστήμες της εκπαίδευσης (αγωγής), σε συνεργασία με τις αντίστοιχες Σχολές και Τμήματα. Σε αυτό το πλαίσιο δύνανται να αξιοποιούνται και τα Πρότυπα σχολεία.

7. Κατά τα λοιπά τόσο τα Πειραματικά όσο και τα Πρότυπα Σχολεία εξυπηρετούν από κοινού με όλα τα υπόλοιπα σχολεία τους σκοπούς και τους στόχους της εκπαίδευσης όπως ορίζονται στην κείμενη νομοθεσία.»

**Β.** Το άρθρο 44 του νόμου 3966/2011 (Φ.Ε.Κ. 118Α΄) όπως έχει τροποποιηθεί και ισχύει αντικαθίσταται ως εξής:

 « 1.  Τα Πειραματικά Νηπιαγωγεία μπορεί να συνδέονται με Πειραματικά Δημοτικά, τα οποία επίσης μπορεί να συνδέονται με Πειραματικά γυμνάσια και εκείνα μπορεί να συνδέονται με Πειραματικά Λύκεια. Τα Πρότυπα Γυμνάσια επίσης μπορεί να συνδέονται με Πρότυπα Λύκεια.

2.α). Ως συνδεδεμένα Πειραματικά σχολεία ορίζονται τα ακόλουθα:

|  |  |
| --- | --- |
| Α/Α | **ΟΝΟΜΑ ΣΧΟΛΕΙΟΥ** |
| 11 | ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΑΘΗΝΩΝ - Π.Σ.Π.Α. (6/Θ ΔΗΜΟΤΙΚΟ) |
|  | ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΑΘΗΝΩΝ - Π.Σ.Π.Α. (ΓΥΜΝΑΣΙΟ) |
|  | ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΑΘΗΝΩΝ - Π.Σ.Π.Α. (ΛΥΚΕΙΟ) |
| 2 | ΠΕΙΡΑΜΑΤΙΚΟ ΓΥΜΝΑΣΙΟ ΑΓΙΩΝ ΑΝΑΡΓΥΡΩΝ |
|  | ΠΕΙΡΑΜΑΤΙΚΟ ΓΕΛ ΑΓΙΩΝ ΑΝΑΡΓΥΡΩΝ |
| 3 | 1o ΠΕΙΡΑΜΑΤΙΚΟ ΓΥΜΝΑΣΙΟ ΑΘΗΝΩΝ |
|  | 1ο ΠΕΙΡΑΜΑΤΙΚΟ ΓΕΛ ΑΘΗΝΩΝ – ΓΕΝΝΑΔΕΙΟ |
| 4 | 2o ΠΕΙΡΑΜΑΤΙΚΟ ΓΥΜΝΑΣΙΟ ΑΘΗΝΑΣ |
|  | 2ο ΠΕΙΡΑΜΑΤΙΚΟ ΓΕΛ ΑΘΗΝΑΣ |
| 5 | ΖΑΝΝΕΙΟ ΠΕΙΡΑΜΑΤΙΚΟ ΓΥΜΝΑΣΙΟ  |
|  | ΖΑΝΝΕΙΟ ΠΕΙΡΑΜΑΤΙΚΟ ΓΕΛ |
| 6 | 2/Θ ΠΕΙΡΑΜΑΤΙΚΟ ΝΗΠΙΑΓΩΓΕΙΟ ΠΑΝΕΠΙΣΤΗΜΙΟΥ ΠΑΤΡΩΝ (ΜΗ ΕΝΤΑΓΜΕΝΟ ΣΕ ΠΑΙΔΑΓΩΓΙΚΟ ΤΜΗΜΑ - ΣΥΝΕΡΓΑΖΟΜΕΝΟ ΝΗΠΙΑΓΩΓΕΙΟ) |
|  | 8/Θ ΠΕΙΡΑΜΑΤΙΚΟ Δ.Σ. ΠΑΝΕΠΙΣΤΗΜΙΟΥ ΠΑΤΡΩΝ (ΜΗ ΕΝΤΑΓΜΕΝΟ ΣΕ Π.Τ.Δ.Ε.) |
|  | ΜΙΚΤΟ ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΠΑΤΡΩΝ (ΓΥΜΝΑΣΙΟ) |
|  | ΜΙΚΤΟ ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΠΑΤΡΩΝ (ΛΥΚΕΙΟ) |
| 7 | 2/Θ ΠΕΙΡΑΜΑΤΙΚΟ Δ.Σ. ΠΑΝΕΠΙΣΤΗΜΙΟΥ ΠΑΤΡΩΝ (ΜΗ ΕΝΤΑΓΜΕΝΟ ΣΕ Π.Τ.Δ.Ε. -ΣΥΝΕΡΓΑΖΟΜΕΝΟ ΟΛΙΓΟΘΕΣΙΟ) |
|  | ΜΙΚΤΟ ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΠΑΤΡΩΝ (ΓΥΜΝΑΣΙΟ) |
|  | ΜΙΚΤΟ ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΠΑΤΡΩΝ (ΛΥΚΕΙΟ) |
| 8 | ΠΕΙΡΑΜΑΤΙΚΟ ΓΥΜΝΑΣΙΟ ΠΑΤΡΩΝ |
|  | ΠΕΙΡΑΜΑΤΙΚΟ ΓΕΛ ΠΑΤΡΩΝ |
| 9 | 1/Θ ΟΛΟΗΜΕΡΟ ΠΕΙΡΑΜΑΤΙΚΟ ΝΗΠΙΑΓΩΓΕΙΟ ΜΗ ΕΝΤΑΓΜΕΝΟ ΣΤΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ (ΣΥΝΕΡΓΑΖΟΜΕΝΟ Π.Σ.Π.Θ.) |
|  | ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΘΕΣΣΑΛΟΝΙΚΗΣ - Π.Σ.Π.Θ. (6/Θ ΔΗΜΟΤΙΚΟ) |
|  | ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΘΕΣΣΑΛΟΝΙΚΗΣ - Π.Σ.Π.Θ. (ΓΥΜΝΑΣΙΟ) |
|  | ΠΕΙΡΑΜΑΤΙΚΟ ΣΧΟΛΕΙΟ ΠΑΝΕΠΙΣΤΗΜΙΟΥ ΘΕΣΣΑΛΟΝΙΚΗΣ - Π.Σ.Π.Θ. (ΛΥΚΕΙΟ) |
| 10 | 2ο ΠΕΙΡΑΜΑΤΙΚΟ ΓΥΜΝΑΣΙΟ ΘΕΣΣΑΛΟΝΙΚΗΣ |
|  | 1ο ΠΕΙΡΑΜΑΤΙΚΟ ΓΕΛ ΘΕΣΣΑΛΟΝΙΚΗΣ "Μ. ΑΝΔΡΟΝΙΚΟΣ" |
| 11 | 1ο ΠΕΙΡΑΜΑΤΙΚΟ ΓΥΜΝΑΣΙΟ ΘΕΣΣΑΛΟΝΙΚΗΣ |
|  | 2ο ΠΕΙΡΑΜΑΤΙΚΟ ΓΕΛ ΘΕΣΣΑΛΟΝΙΚΗΣ |
| 12 | ΠΕΙΡΑΜΑΤΙΚΟ ΓΥΜΝΑΣΙΟ ΠΑΝΕΠΙΣΤΗΜΙΟΥ ΜΑΚΕΔΟΝΙΑΣ |
|  | ΠΕΙΡΑΜΑΤΙΚΟ ΓΕΛ ΠΑΝΕΠΙΣΤΗΜΙΟΥ ΜΑΚΕΔΟΝΙΑΣ |
| 13 | ΠΕΙΡΑΜΑΤΙΚΟ ΓΥΜΝΑΣΙΟ ΡΕΘΥΜΝΟΥ ΠΑΝΕΠΙΣΤΗΜΙΟΥ ΚΡΗΤΗΣ |
|  | 5ο ΠΕΙΡΑΜΑΤΙΚΟ ΓΕΛ ΡΕΘΥΜΝΟΥ ΠΑΝΕΠΙΣΤΗΜΙΟΥ ΚΡΗΤΗΣ |
| 14 | ΠΕΙΡΑΜΑΤΙΚΟ ΓΥΜΝΑΣΙΟ ΗΡΑΚΛΕΙΟΥ ΚΡΗΤΗΣ |
|  | ΠΕΙΡΑΜΑΤΙΚΟ ΓΕΛ ΗΡΑΚΛΕΙΟΥ ΚΡΗΤΗΣ |

 β). Ως συνδεδεμένα Πρότυπα σχολεία ορίζονται τα ακόλουθα:

|  |  |
| --- | --- |
| Α/Α | **ΟΝΟΜΑ ΣΧΟΛΕΙΟΥ** |
| 1 | ΒΑΡΒΑΚΕΙΟ ΠΡΟΤΥΠΟ ΓΥΜΝΑΣΙΟ |
|  | ΠΡΟΤΥΠΟ ΓΕΛ ΒΑΡΒΑΚΕΙΟΥ ΣΧΟΛΗΣ |
| 2 | ΠΡΟΤΥΠΟ ΓΥΜΝΑΣΙΟ ΑΝΑΒΡΥΤΩΝ |
|  | ΠΡΟΤΥΠΟ ΓΕΛ ΑΝΑΒΡΥΤΩΝ |
| 3 | ΠΡΟΤΥΠΟ ΓΥΜΝΑΣΙΟ ΕΥΑΓΓΕΛΙΚΗΣ ΣΧΟΛΗΣ ΣΜΥΡΝΗΣ |
|  | ΠΡΟΤΥΠΟ ΓΕΛ ΕΥΑΓΓΕΛΙΚΗΣ ΣΧΟΛΗΣ ΣΜΥΡΝΗΣ |
| 4 | ΠΡΟΤΥΠΟ ΓΥΜΝΑΣΙΟ ΙΩΝΙΔΕΙΟΥ ΣΧΟΛΗΣ ΠΕΙΡΑΙΑ  |
|  | ΠΡΟΤΥΠΟ ΓΕΛ ΙΩΝΙΔΕΙΟΥ ΣΧΟΛΗΣ ΠΕΙΡΑΙΑ |

 3. Η σύνδεση σχολικών μονάδων σύμφωνα με τις διατάξεις της υποπαραγράφου 1 της παραγράφου Β του παρόντος άρθρου θα πραγματοποιείται εφεξής με απόφαση του Υπουργού Πολιτισμού, Παιδείας και Θρησκευμάτων, ύστερα από εισήγηση της Δ.Ε.Π.Π.Σ. Τα συνδεδεμένα Πειραματικά ή Πρότυπα σχολεία διατηρούν τη διοικητική τους αυτοτέλεια.

 4. Ο αριθμός των μαθητών και μαθητριών που μπορεί να εγγραφούν στο Πειραματικό Δημοτικό Σχολείο ή Πειραματικό Γυμνάσιο ή Πειραματικό Λύκειο είναι τουλάχιστον ίσος με τον αριθμό των αποφοίτων του συνδεδεμένου Πειραματικού Νηπιαγωγείου ή Πειραματικού Δημοτικού Σχολείου ή Πειραματικού Γυμνασίου αντίστοιχα. Αν οι ιδιαίτερες υλικοτεχνικές και άλλες συνθήκες στην ανώτερη βαθμίδα επιτρέπουν μεγαλύτερο αριθμό τμημάτων από ό,τι στην κατώτερη ή επιτρέπουν αύξηση του αριθμού των μαθητών ανά τμήμα, το οικείο ΕΠΕΣ καταθέτει αιτιολογημένη εισήγηση στη ΔΕΠΠΣ, η οποία αποφασίζει τον ακριβή αριθμό των μαθητών που θα εγγραφούν στο σχολείο που εισηγείται την εν λόγω αύξηση. Τα παραπάνω ισχύουν και στην περίπτωση των συνδεδεμένων Πρότυπων Γυμνασίων και Πρότυπων Λυκείων.

 5. Η εισαγωγή μαθητών και μαθητριών στα Πειραματικά Σχολεία γίνεται αποκλειστικά με κλήρωση και υπό όρους απόλυτης διαφάνειας. Την κατά σχολείο εφαρμογή των διαδικασιών κλήρωσης αναλαμβάνει το Επιστημονικό Εποπτικό Συμβούλιο σε άμεση συνεργασία με τον διευθυντή του σχολείου, τον σύλλογο διδασκόντων και τον σύλλογο γονέων & κηδεμόνων. Η Δ.Ε.Π.Π.Σ. διασφαλίζει το αδιάβλητο της διαδικασίας της κλήρωσης στα Πειραματικά σχολεία. Σε κάθε περίπτωση η κλήρωση των μαθητών και μαθητριών αφορά στην εισαγωγική σχολική τάξη και μόνο, ενώ για τη μετάβαση από το σχολείο της μίας βαθμίδας στο σχολείο της επόμενης βαθμίδας εκπαίδευσης με το οποίο συνδέεται, εφόσον αυτό υπάρχει, δεν διενεργείται επιπλέον κλήρωση. Διαδικασίες κλήρωσης μαθητών και μαθητριών διενεργούνται μετά την εισαγωγική σχολική τάξη μόνο για τη συμπλήρωση τυχόν κενών θέσεων που προκύψουν στην επόμενη τάξη της ίδιας ή της επόμενης βαθμίδας, στην περίπτωση που το σχολείο είναι συνδεδεμένο με σχολείο επόμενης βαθμίδας. Οι κληρώσεις αυτές γίνονται με ευθύνη των οργάνων διοίκησης της σχολικής μονάδας.

 6. Η διαδικασία και τα κριτήρια επιλογής μαθητών και μαθητριών στα Πρότυπα Γυμνάσια καθορίζονται κάθε φορά με απόφαση της Δ.Ε.Π.Π.Σ., ύστερα από εισήγηση του Συλλόγου Διδασκόντων και του ΕΠ.Ε.Σ. του σχολείου.  Η Δ.Ε.Π.Π.Σ. επίσης συντονίζει και έχει τη γενική ευθύνη για την εφαρμογή των σχετικών διαδικασιών και διασφαλίζει το αδιάβλητο αυτών. Η επιλογή των μαθητών και μαθητριών αφορά στην εισαγωγική σχολική τάξη (Α΄ τάξη Γυμνασίου) και μόνο, ενώ η σχολική πορεία των μαθητών και μαθητριών από το Γυμνάσιο στο Λύκειο των σχολείων αυτών υπόκειται μόνο στις ενδοσχολικές απολυτήριες εξετάσεις. Η πλήρωση τυχόν κενών θέσεων στα Πρότυπα Σχολεία στις λοιπές τάξεις πλην της εισαγωγικής γίνεται με την ίδια διαδικασία με την οποία επιλέχθηκαν αρχικά οι μαθητές που φοιτούν στην ίδια τάξη. Την ευθύνη για αυτή τη συμπληρωματική διαδικασία έχουν τα όργανα διοίκησης του σχολείου στο οποίο έχουν προκύψει οι κενές θέσεις.

 7. Κάθε ενδιαφερόμενος δικαιούται να συμμετέχει στις διαδικασίες επιλογής μίας και μόνο μίας σχολικής μονάδας. Στην περίπτωση των δευτεροβάθμιων σχολικών μονάδων κάθε ενδιαφερόμενος οφείλει να καταθέσει την αίτηση συμμετοχής του στις διαδικασίες επιλογής είτε σε μία Πειραματική, είτε σε μία Πρότυπη σχολική μονάδα.

 8. Ο αριθμός των μαθητών και μαθητριών σε κάθε τμήμα για το Νηπιαγωγείο ή την Α΄ Δημοτικού ή την Α΄ Γυμνασίου ή την Α΄ Λυκείου Πειραματικού ή Πρότυπου Σχολείου για κάθε σχολικό έτος καθορίζεται με απόφαση της Δ.Ε.Π.Π.Σ., που εκδίδεται ύστερα από αιτιολογημένη εισήγηση του ΕΠ.Ε.Σ. κάθε σχολείου, αφού ληφθούν υπόψη οι συνθήκες λειτουργίας του.

 9. Η επιλογή των μαθητών και μαθητριών στα Πειραματικά ή Πρότυπα Σχολεία, σύμφωνα με τις διατάξεις του παρόντος άρθρου, γίνεται ανεξάρτητα από τον τόπο διαμονής τους. Η ευθύνη και τα έξοδα μετακίνησης των μαθητών και μαθητριών βαρύνουν τους ασκούντες τη γονική τους μέριμνα, τόσο για την πλήρη φοίτησή τους όσο και για τη φοίτησή τους στους ομίλους.

 10. Με αποφάσεις του Υπουργού Πολιτισμού, Παιδείας και Θρησκευμάτων που δημοσιεύονται στην Εφημερίδα της Κυβερνήσεως ρυθμίζονται ειδικότερα θέματα που αφορούν στη διεξαγωγή της κλήρωσης ή της γραπτής ή άλλης δοκιμασίας και εν γένει θέματα εφαρμογής των διατάξεων του παρόντος, στο πλαίσιο της ομαλής μετάβασης στο νέο πλαίσιο λειτουργίας των αναφερομένων στο παρόν σχολικών μονάδων».

 11. Μεταβατικά, για τα σχολικά έτη 2015-2016 και 2016-2017 η πλήρωση τυχόν κενών θέσεων στις Β΄ και Γ΄ τάξεις Γυμνασίων και Λυκείων τόσο των Πειραματικών όσο και των Προτύπων θα γίνει με εξετάσεις, που θα διενεργηθούν με ευθύνη των σχολικών μονάδων, εκτός εάν η Διοικούσα Επιτροπή μετά από εισήγηση του Συλλόγου Διδασκόντων και του ΕΠΕΣ του σχολείου ορίσει διαφορετικά.

 12. Η θητεία των μελών των ΕΠ.Ε.Σ. παρατείνεται έως τις 10 Ιουλίου 2015, εφόσον εξακολουθούν να συντρέχουν οι προϋποθέσεις ορισμού τους. Ειδικά για το ημερολογιακό έτος 2015 δύναται η θητεία των μελών των ΕΠΕΣ να παραταθεί περαιτέρω με απόφαση της Δ.Ε.Π.Π.Σ.

**Ο ΥΠΟΥΡΓΟΣ Ο ΑΝΑΠΛΗΡΩΤΗΣ ΥΠΟΥΡΓΟΣ**

**ΑΡΙΣΤΕΙΔΗΣ ΜΠΑΛΤΑΣ ΑΝΑΣΤΑΣΙΟΣ ΚΟΥΡΑΚΗΣ**